**NACRT**

Na osnovu člana 17. Zakona o Vijeću ministara Bosne i Hercegovine („Službeni glasnik BiH“, br. 30/03, 42/03, 81/06, 76/07, 81/07, 94/07 i 24/08), a u vezi sa članom 10. Zakona o ministarstvima i drugim organima uprave Bosne i Hercegovine ("Službeni glasnik BiH", br. 5/03, 42/03, 26/04, 42/04, 45/06, 88/07, 35/09, 59/09, 103/09, 87/12, 6/13 i 19/16) i Odluke o usvajanju Politike upravljanja informacijskom sigurnošću u institucijama Bosne i Hercegovine, za razdoblje 2017. - 2022. godine („Službeni glasnik BiH“, broj 38/17), na prijedlog Ministarstva komunikacija i prometa Bosne i Hercegovine, Vijeće ministara Bosne i Hercegovine na \_\_\_\_ sjednici, održanoj \_\_\_\_\_\_\_\_\_\_\_. 2025. godine, donijelo je

**ODLUKU**

**O USVAJANjU METODOLOGIJE PROCJENE RIZIKA INFORMACIJSKE SIGURNOSTI ZA INSTITUCIJE BOSNE I HERCEGOVINE**

**Član 1.**

**(Predmet Odluke)**

Ovom odlukom usvaja se Metodologija procjene rizika informacijske sigurnosti za institucije Bosne i Hercegovine koja je sastavni dio ove odluke.

**Član 2.**

**(Praćenje realizacije Odluke)**

Za praćenjerealizacije ove odluke zadužuje se Ministarstvo komunikacija i prometa Bosne i Hercegovine.

**Član 3.**

**(Stupanje na snagu)**

Ova odluka stupa na snagu danom donošenja i objavljuje se u “Službenom glasniku BiH”.

**VM broj\_\_\_\_\_/25 Predsjedavajuća**

**\_\_\_\_\_\_\_\_\_\_\_\_\_\_\_ 2025. godine Vijeća ministara BiH**

 **Sarajevo Dr Borjana Krišto**

**OBRAZLOŽENjE**

**I. PRAVNI OSNOV**

Pravni osnov za donošenje ove odluke je sadržan u članu 17. Zakona o Vijeću ministara Bosne i Hercegovine („Službeni glasnik BiH“, br. 30/03, 42/03, 81/06, 76/07, 81/07, 94/07 i 24/08) prema kojem Vijeće ministara Bosne i Hercegovine u ostvarivanju svojih ovlaštenja donosi odluke.

Članom 10. Zakona o ministarstvima i drugim organima uprave Bosne i Hercegovine („Službeni glasnik BiH“, br. 5/03, 42/03, 26/04, 42/04, 45/06, 88/07, 35/09, 59/09, 103/09, 87/12, 6/13, 19/16 i 83/17) u nadležnosti Ministarstva komunikacija i prometa Bosne i Hercegovine, između ostalog je, priprema i izrada strateških i planskih dokumenata iz oblasti međunarodnih i međuentitetskih komunikacija, prometa, infrastrukture i informacionih tehnologija.

Odlukom o usvajanju Politike upravljanja informacijskom sigurnošću u institucijama Bosne i Hercegovine, za razdoblje 2017. - 2022. godine („Službeni glasnik BiH“ broj 38/17) usvaja se Politika upravljanja informacijskom sigurnošću u institucijama Bosne i Hercegovine, za period 2017-2022. godine.

**II. RAZLOZI ZA DONOŠENjE**

Sektor za komunikacije i informatizaciju je u saradnji sa DCAF (Geneva Centre for Security Sector Governance) izradio Nacrt Metodologije procjene rizika informacijske sigurnosti za institucije Bosne i Hercegovine čiji su sastavni dijelovi Anex I - primjer korištenja metodologije procjene rizika za sigurnost za institucije Bosne i Hercegovine i Anex II – Katalog prijetnji informacijske sigurnosti za institucije Bosne i Hercegovine

Savremeno poslovanje, osobito u sektoru informacijskih tehnologija, neprekidno evoluira i postavlja izazove pred organizacije, uključujući i institucije Bosne i Hercegovine koje se, kao čuvari ključnih informacija i resursa, suočavaju se s brojnim prijetnjama koje zahtijevaju proaktivne i strateške pristupe upravljanju rizicima informacijske sigurnosti.

Metodologija procjene rizika informacijske sigurnosti za institucije Bosne i Hercegovine (u daljem tekstu: metodologija) pruža okvir za sustavno vođenje procesa procjene rizika, čime institucijama Bosne i Hercegovine omogućava donošenje informiranih odluka u vezi s upravljanjem informacijskom sigurnošću. Kroz integrirani pristup, od identifikacije rizika do uspostave odgovarajućih sigurnosnih mjera, ovaj dokument pruža temeljni alat za unapređenje otpornosti informacijskih sustava i zaštite povjerljivosti, integriteta i dostupnosti ključnih podataka.

U cilju osiguranja transparentnosti, usklađenosti s relevantnim normama i najboljim praksama, te unapređenja kapaciteta institucija, ova metodologija se temelji na najnovijim standardima informacijske sigurnosti te je prilagođena specifičnostima institucionalnog okruženja u Bosni i Hercegovini a može poslužiti i kao vodič za institucije koje žele ojačati svoje sigurnosne postupke i osigurati dugoročnu robusnost svojih informacijskih sustava.

Anex I – primjer korištenja metodologije procjene rizika za sigurnost za institucije Bosne i Hercegovine predstavlja dokument koji u skraćenom obliku, na konkretnom, ali imaginarnom primjeru pokazuje kako se provodi procjena rizika u skladu s predloženom metodologijom.

Anex II - Katalog prijetnji informacijske sigurnosti za institucije Bosne i Hercegovine (u daljem tekstu: katalog) je dokument čija je svrha identifikacija i razumijevanje potencijalnih prijetnji.

Ovaj katalog služi kao osnovni alat u procesu procjene rizika te pruža dublji uvid u različite vrste prijetnji koje mogu utjecati na informacijske sustave.

Ciljevi koje ovaj katalog treba ispuniti su identifikacija raznovrsnih cyber prijetnji s kojima se organizacija može susresti, razumijevanje potencijalnih posljedica prijetnji na sigurnost informacijskih sustava i osposobljavanje institucija da proaktivno odgovaraju na promjenjive okolnosti cyber prijetnji.

**III. OBRAZLOŽENjE PREDLOŽENIH RJEŠENjA**

Članom 1. ove odluke propisano je usvajanje Metodologije procjene rizika informacijske sigurnosti za institucije Bosne i Hercegovine koja je sastavni dio ove odluke.

Članom 2. propisano je da je za praćenje realizacije ove odluke zaduženo Ministarstvo komunikacija i prometa Bosne i Hercegovine.

Članom 3. propisano je stupanje na snagu i objava ove odluke.

1. **USKLAĐIVANjE SA PROPISIMA EVROPSKE UNIJE**

Ovim prijedlogom odluke ne vrši se usklađivanje sa propisima Evropske unije.

1. **OBRAZLOŽENjE FINANSIJSKIH SREDSTAVA ZA PROVOĐENjE ODLUKE**

Za realizaciju ove odluke nije potrebno osigurati dodatna finansijska sredstva iz Budžeta institucija Bosne i Hercegovine i međunarodnih obaveza Bosne i Hercegovine.

**VI . KONSULTACIJE**

O predmetnom Nacrtu odluke, u skladu s Pravilima za konsultacije u izradi pravnih propisa u institucijama Bosne i Hercegovine („Službeni glasnik BiH“, br. 5/17 i 87/23) Ministarstvo komunikacija i prometa Bosne i Hercegovine provešće onlajn konsultacije putem web aplikacije eKonsultacije, o čemu će biti sačinjen izvještaj.

Nacrt odluke će biti dostavljen Ministarstvu sigurnosti Bosne i Hercegovine i Generalnom sekretarijetu „e-vladi“.

Nakon konsultacija, o Prijedlogu odluke će biti pribavljena mišljenja Ureda za zakonodavstvo Vijeća ministara Bosne i Hercegovine i Ministarstva finansija i trezora Bosne i Hercegovine, propisana Poslovnikom o radu Vijeća ministara Bosne i Hercegovine („Službeni glasnik BiH“, broj 22/03).